Rainer Vakra

Rainer Vakra (sündinud 10. märtsil 1981 Tallinnas) on Eesti poliitik ja ühiskonnategelane, Nõmme kogukonna aktivist. 

Alates 1. jaanuarist 2022 töötab Keskkonnaameti peadirektorina. Vakra ametiaeg AS Tallinna Soojuse juhatajana kestis 2021. aasta 1. veebruarist kuni detsembri lõpuni.  

Aastatel 2019-2021 oli ta Euroopa Parlamendi liikme Sven Mikseri Tallinna assistent. Ta oli XII ja XIII Riigikogu liige ning aastatel 2005–2011 Nõmme linnaosa vanem.

Haridus 
Aastal 1999 lõpetas Vakra Tallinna 21. Kooli ja aastal 2002 Tallinna Ülikooli keskkonnakorralduse eriala. Õppis aastatel 2002–2003 Helsingi Ülikoolis rahvusvahelist majandust. 2019. aastal tunnistati tema bakalaureusetöö plagiaadiks ning tema bakalaureusekraad tühistati, uue bakalaureusetöö hindele A kaitses Vakra 2020. aasta jaanuaris. Bakalaureusetöö kannab pealkirja "Keskkonnateadlikkus ja jäätmenõustamise roll Nõmme linnaosa näitel" (juhendaja Margus Vetsa).

Ta kaitses 2010. aastal Tallinna Ülikooli eesti keele ja kultuuri instituudis magistrikraadi kommunikatsiooni ja meedia erialal tööga "Nõmme linnaosa väliskommunikatsiooni juhtimine : magistritöö" (juhendaja Krista Kerge).

Täiendharidus
10.07–05.08.1999 – Salerno, rahvusvahelised audiovideo kursused
06.09–20.09.2000 – Uppsala Ülikool, Läänemere keskkond ja majandus
21.03–31.03.2001 – Lodzi Ülikool, Euroopa riikide keskkonnamajandus
02.12–07.12.2003 – Province of Chieti, "Voices of Europe"– informatsiooni liikumine laienevas Euroopas
21.02.2004 – Vain ja partnerid, meeskonnaideoloogia
24.08.2004 – OPTI Partnerid, enesejuhtimise ja suhtlemise koolitus
02.02–15.06.2005 – Keelekeskus Puškin, Igapäevane vene keel
23.–28.10.2011 – Kaitseministeerium, Kõrgemad Riigikaitsekursused
12.05.2015 – Eesti Metsaselts, III Otsustajate Metsakool

Plagiaadisüüdistus
2019. aasta Riigikogu valimiste eel kirjutas ajaleht Eesti Ekspress, et Rainer Vakra 2002. aastal Tallinna Ülikoolis kaitstud lõputöö oli plagiaat. Ekspressi võrdlusest ilmnes ulatuslik sarnasus Vakra bakalaureusetöö "Pakendijäätmete kogumis- ja taaskasutussüsteemi ettevalmistamine Tartus" põhiosa ning Säästva Eesti Instituudis (SEI, hilisem Stockholmi Keskkonnainstituudi Tallinna keskus) samal aastal valminud aruande "Pakendijäätmete kogumis- ja taaskasutussüsteemi ettevalmistamine Tartus" vahel, lõputöö sissejuhatus aga sarnanes üksikasjalikult (teksti liigendusest ja pealkirjadest jooniste ja kirjavigadeni) SEI aruandega "Üleriigilise pakendi- ja pakendijäätmete kogumis- ja taaskasutamissüsteemi käivitamise majanduslike arvestuste koostamine". Töö kolmas peatükk kattub aga valdavalt Tartu ­linnaelanike küsitlusega, mille tegelik autor on Keiu Ruus-Lepp.

Vakra selgitas sarnasust talle juhendaja poolt antud materjalide kasutamisega, mille seas olnud toona veel avaldamata aruande käsikiri: "Kirjutasin oma diplomitöö heauskselt, kasutades seejuures ka juhendaja poolt mulle edastatud toona avaldamata ja projektis osalejate ühistööna loodud materjale." Viitamatust põhjendas Vakra akadeemiliste viitamisreeglite muutumisega: "Kui vaadata täna, aastal 2019 seda seisu, siis ma ütlen küll, et viidata oleks olnud mõistlikum ja tegelikult ka akadeemiliselt õigem. Aga 2001, kui ma alustasin seda lõputöö kirjutamist ja 2002 lõpetasin, oli ühelt poolt reeglistik selline teistsugune, selgelt pehmem ja arusaamatum."

Samuti väitis Vakra, et osales lõputöö raames Tartu pakendikogumise pilootprojektis, mille üks eestvedajaid oli tema juhendaja Ahto Hunt. SEI projekti juht Harri Moora kinnitas seevastu, et Vakra projektis ei osalenud ning 2002. aastal Moora veel Vakrat ei tundnud. Moora lisab, et kuulis Vakra plagiaadikahtlustest juba aastaid tagasi. Endine keskkonnaministeerumi jäätmeosakonna juhataja Peeter Eek, SEI aruande tellija, mainib et ka tema ei tundnud Rainer Vakrat tol ajal ning sai teda alles tundma ajal kui Vakra oli Nõmme linnaosavanem. Eek samuti mainib, et oli kuulnud Vakra võimalikust plagiaadist aastate eest, kuid ei pidanud enda tööks sellest teavitamist.

Tallinna Ülikool otsustas kutsuda töö hindamiseks kokku akadeemilise komisjoni. Sotsiaaldemokraatlik Erakond teatas seepeale, et ootab enne seisukohavõttu ära TLÜ otsuse.

15. märtsil 2019 otsustas Tallinna Ülikooli akadeemiline komisjon, et Vakra bakalaureusetöö on plagiaat ja tegi ülikoolile ettepaneku Vakra diplom tühistada. TLÜ rektor Tiit Land otsustas Vakra diplomiõppe diplomi tühistada, kuid jätta Vakrale alles magistridiplomi, kui ta kahe aasta jooksul uue bakalaureusetöö kirjutab. 22. jaanuaril 2020 kaitses Vakra tühistatud bakalaureusetöö asemel edukalt (hindele A) uue bakalaureusetöö.

Töökohad  

 01.01.2022 – Keskkonnaameti peadirektor 
 01.02.2021 – 31.12.2021 AS-i Tallinna Soojus juhataja 
 2019 – 2021 Euroopa Parlamendi liikme Sven Mikseri Tallinna assistent
 2015 – 2019 XIII Riigikogu liige 
 2014 – 2019 Riigikogu keskkonnakomisjoni esimees 
 2013 – 2014 VEB Fondi uurimiskomisjoni esimees 
 2011 – 2014 XII Riigikogu liige 
 2005 – 2011 Nõmme linnaosa vanem 
 2004 – 2005 Mustamäe Linnaosa Valitsus, arendusspetsialist 
 2003 – 2004 Eesti Noorteühenduste Liit, Tallinna koostööprojekti juht

Poliitiline tegevus

Rainer Vakra kuulus aastatel 2005–2012 Eesti Keskerakonda. Ta lahkus fraktsioonist koos Deniss Boroditši, Inara Luigase ja Lembit Kaljuveega. 

Aastatel 2013-2021 kuulus ta Sotsiaaldemokraatlikku Erakonda, olles 2016. aastast ka erakonna aseesimees.  

2011. aasta Riigikogu valimistel kandideeris Rainer Vakra Keskerakonna nimekirjas, kogudes 1259 häält ning sai XII Riigikogu liikmeks. Järgmistel Riigikogu valimistel 2015. aastal kandideeris ta juba SDE nimekirjas ning pääses 4132 häälega XIII Riigikogu liikmeks.

2013. aastal kandideeris ta ka kohaliku omavalitsuse valimistel SDE nimekirjas, kogudes 4237 häält. 
Alates 2021. aasta veebruarist erakondlik kuuluvus puudub.

Liikmesus muudes ühendustes
 Eesti Paraolümpiakomitee juhatuse liige
Energia avastuskeskuse nõukogu liige, AS Tallinna Soojuse esindajana
Eesti Curlingu Liidu president
 Eesti Invaspordi Liidu president
 Tallinna Spordiseltsi Kalev juhatuse liige
 MTÜ Demokraatide asutajaliige
 MTÜ Nõmme Jazz liige
 Eesti Üliõpilaste Keskkonnakaitse Ühing Sorex liige

Sport
Kergejõustikus on ta tulnud Eesti meistriks 4x400 m teatejooksus 2001. aastal. 

Rainer Vakra mängib korvpalli klubis Nõmme RIM. Ta tuli 2009 Tallinna meistriks, 2011, 2012, 2013 ja 2014 Eesti II liiga võitjaks. Lisaks mängib ta vabal ajal tennist.

Isiklikku
Tema isaisa oli Elmar Vakra. Tema emaisa oli autovõidusõitja Enn Griffel ja emaema oli keskmaajooksja Milvi Akberg-Griffel. Ka Rainer Vakra vanemad on endised keskmaajooksjad Andres Vakra ja Lea Vakra. 

Tema elukaaslane Marilin Look sünnitas 23. novembril 2017 poeg Konradi. 2019. aasta septembri alguses sündis teine poeg Kaius ja 2021. aasta augustis kolmas poeg, kel nimeks Kustav.

 Keskkonnaametit asub juhtima Rainer Vakra, ERRi portaal, 2. detsember 2021
Rainer Vakra: ma ei julge Erki Savisaart oma sõbraks nimetada, ERRi portaal, 3. detsember 2021
Rainer Vakra perre lisandus kolmas poeg: neljaliikmeliseks pereks kasvada oli hoopis keerulisem kui viieliikmeliseks, Pere ja Kodu, 14. november 2021
FOTOD | Rainer Vakra muinasjutulisest kodutalust: siin juba igav ei hakka, seetõttu on see lastele kasvamiseks väga hea keskkond, Kroonika, 18. august 2021
 ARMSAD FOTOD | Rainer Vakra perre sünnib peagi kolmas poeg: ootusärus kasvab iga päevaga, Õhtuleht, 26. juuni 2021
 Vakra: töö Tallinna Soojuses on enda arendamiseks, ERRi portaal, 3. veebruar 2021
 INTERVJUU | Poliitikaga lõpparve teinud Rainer Vakra: kui ma olen rabas jalutades asjad läbi mõelnud, siis mind ümber veenda pole võimalik, Delfi, 30. jaanuar 2021
 FOTOD | Lõputöö ja uus roll ajasid Rainer Vakra kaelani prügisse: Oscarit ma ilmselt ei saa, Kroonika, 29. jaanuar 2021

Artiklid 
 Prügi sortimine olgu mugav ja lihtne, Nõmme Sõnumid, 13. august 2021
„Eestlane on laisk – pakendite sortimine saagu elustiili osaks“ Eesti Päevaleht, 7. mai 2021
„Rainer Vakra: ka läbi kaugkütte saab ökoloogilist jalajälge vähendada“ ERRi portaal, 6. mai 2021
„Rainer Vakra: RMK dividenditulu tuleb vähendada, muidu jäävad meie lastele vaid kännud“ Eesti Päevaleht, 26. märts 2021
„Rainer Vakra: RMK peab saama rohelise eesmärgi“ Postimees, 19. märts
„Rainer Vakra: Raha paneb meid jäätmeid liigiti koguma“ Õhtuleht, 18. märts 2021
„Rainer Vakra: meie hoolega sorditud prügipakendid lihtsalt põletatakse, sest keegi ei vastuta ja riigil on suva“ Eesti Päevaleht, 27. veebruar 2021
„Rainer Vakra: joogikõrsi keelama oleme meistrid küll. Lõpetaks õige selle näitemängu“ Eesti Päevaleht, 8. november 2020
"Vakra: ainult taaskasutatav mask aitab vähendada kilekottide mägesid" Pealinn, 3. oktoober 2020
"Rainer Vakra: prügi õigesse kasti? Oleneb, kui tugev on su usk"  Eesti Päevaleht, 10. märts 2020
"Rainer Vakra: metsa põletamine ahjus pole 21. sajandi taastuvenergeetika" Eesti Päevaleht, 26. jaanuar 2016
 "Sport krõbeda maksu alt välja" Äripäev, 14. jaanuar 2016 
 "Rainer Vakra: asendamatud tuleb asendada" Postimees, 25. jaanuar 2014
 "Vakra VEB fondi lõppraportist: avastasime fakte, mis on tähelepanuta jäänud" Postimees, 17. juuni, 2014

Viited

Välislingid

 Rainer Vakra ajaveeb
 Tulemused kergejõustikus
 "Vakra Randperele: Reformierakond on ainus, kes ei saa aru, et Edgar Savisaar on ümmargune null Eesti poliitikas" TV3, 20. november 2016
 "Vakra: Ratasel saab olema nii palju tööd, et 24 tunnist ööpäevas jääb väheks" ERR, 3. november 2016
 "Vaata kööki" Mööblimasin OÜ, 22. märts 2016
 "Rainer Vakral varastatakse intervjuu ajal rahakott" Äripäev, 23. juuli 2014
 "Rainer Vakra VEB komisjoni pressikonverentsil" Delfi, 16. oktoober 2013

Eesti Keskerakonna poliitikud
Sotsiaaldemokraatliku Erakonna poliitikud
Eesti keskmaajooksjad
Eesti korvpallurid
Nõmme linnaosavanemad
XII Riigikogu liikmed
XIII Riigikogu liikmed
Sündinud 1981